### NN 75/2019 (7.8.2019.), Presuda Visokog upravnog suda Republike Hrvatske poslovni broj: Usoz-11/19-7 od 28. lipnja 2019.

VISOKI UPRAVNI SUD REPUBLIKE HRVATSKE

1597

PRESUDA

Visoki upravni sud Republike Hrvatske u vijeću sastavljenom od sutkinja toga suda Dijane Vidović, predsjednice vijeća, dr. sc. Sanje Otočan, mr. sc. Inge Vezmar Barlek, Lidije Vukičević i Senke Orlić-Zaninović, članica vijeća, te sudske savjetnice Lane Štok, zapisničarke, u postupku ocjene zakonitosti općeg akta pokrenutom u povodu zahtjeva Ministarstva uprave Republike Hrvatske, na sjednici vijeća održanoj 28. lipnja 2019.

presudio je

Ukida se Odluka o plaći općinskog načelnika Općine N. V., klasa: 120-01/17-01/02, urbroj: 2137/22-17-1, koju je Općinsko vijeće Općine N. V. donijelo 11. srpnja 2017., objavljena u »Službenom glasniku Koprivničko-križevačke županije« broj: 12/17.

Ova odluka objavit će se u »Narodnim novinama«.

Obrazloženje

Podnositelj zahtjeva navodi da je svojom odlukom klasa: 023-05/19-01/8, urbroj. 515-05-02-02/1-19-2 od 29. siječnja 2019. obustavio od primjene Odluku o plaći općinskog načelnika Općine N. V., klasa: 120-01/17-01/02, urbroj: 2137/22-17-1 – dalje: Odluka, koju je Općinsko vijeće Općine N. V. donijelo na 2. sjednici od 11. srpnja 2017. Obrazlaže da je, nakon dopisa općinskog načelnika Općine N. V., izvršio nadzor te utvrdio da je Odluka donesena po prijedlogu neovlaštenih predlagatelja, protivno odredbi članka 3. Zakona o plaćama u lokalnoj i područnoj (regionalnoj) samoupravi (»Narodne novine« 28/10.). Poziva se na odredbe članka 83. Zakona o upravnim sporovima (»Narodne novine« 20/10., 143/12., 152/14. i 94/16.) – dalje: ZUS i članka 82. stavka 1. Zakona o lokalnoj i područnoj (regionalnoj) samoupravi (»Narodne novine« 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.), a iz sadržaja zahtjeva proizlazi da predlaže da se osporena Odluka ukine.

Odgovarajućom primjenom članka 32. ZUS-a Sud je pozvao donositelja osporene Odluke da se očituje o zahtjevu. Donositelj Odluke u očitovanju od 30. svibnja 2019. navodi da je Odluka objavljena u »Službenom glasniku Koprivničko-križevačke županije« broj: 12/17., da Općinsko vijeće na sjednici održanoj 28. studenoga 2018. nije prihvatilo prijedlog općinskog načelnika za primjenu novog koeficijenta za obračun njegove plaće, ali da se nakon odluke Ministarstva uprave od 29. siječnja 2019. općinskom načelniku isplaćuje plaća prema odluci koja je važila prije donošenja osporene Odluke.

Zahtjev je osnovan.

Odredbom članka 82. Zakona o lokalnoj i područnoj (regionalnoj) samoupravi propisano je da kada središnje tijelo državne uprave neposredno obustavi od primjene opći akt, odnosno kada odluku predstojnika o obustavi, odnosno potvrdi odluke općinskog načelnika, gradonačelnika ili župana o obustavi od primjene općeg akta ocijeni osnovanom, podnijet će Visokom upravnom sudu Republike Hrvatske zahtjev za ocjenu zakonitosti općeg akta.

Odredbom članka 86. stavka 3. ZUS-a propisano je da će sud presudom ukinuti opći akt, ili pojedine njegove odredbe, ako utvrdi da nije suglasan sa zakonom ili statutom javnopravnog tijela.

Osporenu Odluku donijelo je Općinsko vijeće Općine N. V. na temelju članka 3. i 6. Zakona o plaćama u lokalnoj i područnoj (regionalnoj) samoupravi i članka 29. Statuta Općine N. V. (»Službeni glasnik Koprivničko-križevačke županije«, 6/13.). Istom je određen (osnovica i) koeficijent za obračun plaće od 1,59 (u odredbi članka 4.).

Odredbom članka 3. Zakona o plaćama u lokalnoj i područnoj (regionalnoj) samoupravi (»Narodne novine« 28/10.) propisano je da osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika.

Sud je utvrdio da osporena Odluka nije zakonita. To stoga što je donesena na prijedlog šest članova Općinskog vijeća (Grupe birača, Mreže nezavisnih lista – Mreža i HDZ-a) od 4. srpnja 2017., a ne na prijedlog općinskog načelnika. Takvim postupanjem nije poštovana procedura donošenja odluke o (osnovici i) koeficijentu za obračun plaće općinskog načelnika, budući da Zakon o plaćama u lokalnoj i područnoj (regionalnoj) samoupravi izričito propisuje osobe koje su ovlaštene za podnošenje prijedloga za određivanje plaće, konkretno općinskog načelnika.

Sud napominje da je zakonodavac odredio osnovicu za obračun plaće koju čini osnovica za izračun plaće državnih dužnosnika, kao i najviše koeficijente ovisno o broju stanovnika jedinice lokalne samouprave te dao ovlast predstavničkom tijelu jedinice za donošenje posebnih odluka, međutim, samo na prijedlog osoba ovlaštenih Zakonom.

Slijedom navedenog, imajući u vidu da je osporena Odluka donesena uz povrede postupovnih pravila, valjalo ju je ukinuti.

Trebalo je stoga, na temelju odredbe članka 86. stavka 3. ZUS-a, odlučiti kao u izreci.

Odluka o objavi temelji se na odredbi članka 86. stavka 4. ZUS-a.

Poslovni broj: Usoz-11/19-7

Zagreb, 28. lipnja 2019.

Predsjednica vijeća
 Dijana Vidović, v. r.